En ung mand blev onsdag aften stukket med en kniv to gange på Nørrebrogade i København. Motivet er ukendt.

En 24-årig mand blev sent onsdag aften kørt til behandling på Rigshospitalet efter et knivstikkeri på Nørrebrogade ved Holtegade på Nørrebro i København.

Det oplyser vagtchef ved Københavns Politi Henrik Moll kort før klokken et natten til torsdag.

- En ung mand er blevet stukket med en kniv to gange. I siden og i ryggen. Han er ikke i livsfare, siger vagtchefen.

- Vi kender ikke motivet, men der er tilsyneladende gået noget tumult forud for selve knivstikkeriet mellem flere personer, tilføjer han.

Ifølge vagtchefen stak gerningsmanden efterfølgende af i retning mod byen.

- Vi har ikke talt med offeret endnu, da han er på hospitalet, siger Henrik Moll.

Københavns Politi har ingen formodning om, at knivstikkeriet er banderelateret.

Sent onsdag aften var der fortsat mange mennesker på gaden på Nørrebro, hvor gadefesten Distortion blev indledt tidligere onsdag.

- Men om det er en udløber af det, ved vi ikke, siger vagtchefen.